
AVIZ

asupra proiectului de Lege pentru aprobarea Ordonanţei de urgenţă a Guvernului nr.96/1999 privind modul de finanţare a cheltuielilor pentru întreţinerea efectivelor de cabaline care sunt proprietate publică a statului şi pentru trecerea la turma de bază a cabalinelor necesare împrospătării acesteia

Cu adresa nr.258 din 28 iunie 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege pentru aprobarea Ordonanţei de urgenţă a Guvernului nr.96/1999 privind modul de finanţare a cheltuielilor pentru întreţinerea efectivelor de cabaline care sunt proprietate publică a statului şi pentru trecerea la turma de bază a cabalinelor necesare împrospătării acesteia.
In urma examinării, în şedinţa din data de 16 august 1999, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

1. Prezentul proiect de ordonanţă de urgenţă are drept obiect de reglementare finanţarea de la bugetul de stat prin bugetul Ministerului Agriculturii şi Alimentaţiei, a cheltuielilor pentru întreţinerea efectivelor de cabaline care sunt proprietate publică a statului şi pentru trecerea la turma de bază a cabalinelor necesare împrospătării acesteia.

2. Deşi în Nota de fundamentare se susţine că adoptarea prezentei ordonanţe de urgenţă este necesară deoarece în Legea bugetului de stat pe anul 1999 nu există sume alocate cu această destinaţie, menţionăm însă că în art.18 alin. 3 din Legea nr.36/1999, Legea bugetului de stat pe anul 1999 se prevede  “în cheltuielile pentru agricultură şi silvicultură, aprobate pentru Ministerul Agriculturii şi Alimentaţiei, se cuprind şi cheltuielile pentru întreţinerea efectivelor de cabaline care sunt proprietate publică a statului, patrimoniul genetic naţional şi pentru trecerea la herghelia de bază a cabalinelor necesare împrospătării acestuia”, anexa nr.3/23  prevăzând suma de 16.400.000 mii lei cu această destinaţie.

3. Articolul 2 din proiectul de ordonanţă reproduce cuprinsul alin.(3) şi alin. (4) ale art.5 din Hotărârea Guvernului nr.637/1998 privind înfiinţarea Societăţii Naţionale “Cai de Rasă” – S.A. prin reorganizarea Regiei Autonome “Cai de Rasă”.

4. În măsura în care iniţiatorii doresc ca finanţarea respectivelor cheltuieli să fie efectuate “în limita efectivului stabilit prin hotărâre a Guvernului”, astfel cum se prevede în finalul alin.1 al art.1 din proiect este necesară elaborarea unui proiect de hotărâre de modificare a art.5 alin.(1) din Hotărârea Guvernului nr.637/1998.

	Dan Constantinescu 

PREŞEDINTE




Experţi parlamentari:

Bărdiţă Mariana

Onete Alexandru

Măţan Ofelia
1
2

